Krejcir-moordkomplot: Beskuldigde in hof | Maroela Media
Brendan Harrison, wat daarvan beskuldig word dat hy betrokke was in 'n komplot om die omstrede Tsjeggiese sakeman, Radovan Krejcir, te vermoor, het Vrydag vlugtig in die Germiston-landdroshof verskyn.
Die saak is tot 14 Oktober uitgestel sodat Harrison se regspan sy saak se dossier kan kry.
Maroela Media het in Augustus berig Harrison het vroeër by Krejcir se maatskappy in Bedfordview, Money Point Gold Exchange, gewerk. Harrison het gesê hy het glo kort nadat hy die werk gekry het, doodsdreigemente gekry en alle bande met Krejcir en sy vennote verbreek. Hy het toe die land verlaat en is na Swaziland om sy eie besigheid te begin. Harrison was op 'n besigheidsbesoek in Suid-Afrika toe hy in hegtenis geneem is.
Harrison was ten tye van die bisarre sluipmoordaanval, wat mens aan 'n James Bond-rolprent laat dink, in aanhouding. Krejcir is op 24 Julie in 'n parkeerterrein in Bedfordview aangeval. Skote is van 12 geweerlope gevuur wat agter die nommerplaat van 'n rooi Volkswagen Polo versteek is. Krejcir het gesê hy het aanvanklik gedink dit is klappers wat geskiet word, totdat hy gesien het sy koeëlvaste Mercedes Benz is vol gate geskiet. Klik hier vir foto's van die voorval.